recursal/SuperWikiNEXT-32B huggingface dataset:
**วัดทองบ่อ** เป็นวัดราษฎร์สังกัดคณะสงฆ์ฝ่ายธรรมยุติกนิกาย ตั้งอยู่ริมแม่น้ำเจ้าพระยา ในตำบลขนอนหลวง อำเภอบางปะอิน จังหวัดพระนครศรีอยุธยา โดยมีพระครูอาทรพิพัฒนโกศล เป็นเจ้าอาวาส

วัดทองบ่อ เดิมชื่อ **วัดเพียประสาท** บริเวณที่ตั้งวัดเคยเป็นด่านขนอนเก็บภาษีอากรในสมัยกรุงศรีอยุธยา มีเรื่องเล่าต่อกันมาว่ามีเรือสำเภาใช้ในการขนส่งสินค้าเกิดอับปาง ทำให้เรือพร้อมเสากระโดงจมลง จนมาติดที่หน้าวัด ชาวบ้านช่วยกันเก็บขึ้นมาไว้ที่วัด ชาวบ้านในบริเวณนี้เป็นชาวมอญซึ่งอพยพมาเมื่อครั้งสมัยกรุงศรีอยุธยา ในสมเด็จพระนเรศวรมหาราช ทรงกู้เอกราช เรียกชุมชนนี้ว่า *ชุมชนเสากระโดง* อย่างไรก็ดีสำนักงานพระพุทธศาสนาแห่งชาติระบุว่าตั้งวัดเมื่อ พ.ศ. 2328 ได้รับพระราชทานวิสุงคามสีมาเมื่อวันที่ 13 กุมภาพันธ์ พ.ศ. 2491

มีหลักฐานว่าวัดทองบ่อสร้างขึ้นในสมัยกรุงศรีอยุธยาตอนปลาย มีเจดีย์ย่อมุมไม้สิบสอง ศิลปะอยุธยา ภายในบรรจุพระบรมสารีริกธาตุ วัดแห่งนี้มี *หลวงพ่อโต* เป็นพระประธานในอุโบสถ นอกจากนั้นวัดยังมีพิพิธภัณฑ์พื้นบ้าน และเป็นศูนย์ศึกษาของชาวมอญ อยู่ในศาลาการเปรียญของวัด ได้รวบรวมของมีค่า เช่น เสากระโดงเรือไม้ตะเคียน เรือชนิดต่าง ๆ มีการจัดแสดงพระพุทธรูปศิลปะมอญอันงดงาม พระพุทธรูปหยก อายุถึง 2,000 ปี ภาพวาดกษัตริย์มอญ และคัมภีร์งาช้างจารอักขระภาษามอญโบราณ เป็นต้น

วัดยังมีประเพณีชาวมอญ เช่นการประเพณีสงกรานต์ชาวรามัญเป็นประจำ มีประเพณีตักบาตรน้ำผึ้ง การเล่นสะบ้า และอื่น ๆ

อ้างอิง
-------

1. ↑  "วัดทองบ่อ". สำนักงานพระพุทธศาสนาแห่งชาติ.
2. ↑  "พิพิธภัณฑ์มอญ วัดทองบ่อ". การท่องเที่ยวแห่งประเทศไทย (ททท.).
3. ↑  "สงกรานต์ชาวมอญเมืองกรุงเก่า "วัดทองบ่อ" คึกคัก". สยามรัฐ.
**วัดทุ่งกระพังโหม** เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลกำแพงแสน อำเภอกำแพงแสน จังหวัดนครปฐม

วัดทุ่งกระพังโหม เดิมชาวบ้านมักเรียกว่า **วัดสาขา** เหตุการสร้างวัดเนื่องจากชาวบ้านละแวกนั้นต้องไปบำเพ็ญบุญที่วัดดอนเตาอิฐซึ่งมีความยากลำบากและมีระยะไกล ดังนั้นพระอธิการสนิท เจ้าอาวาสวัดดอนเตาอิฐและชาวบ้านทุ่งกระพังโหมจึงได้สร้างที่พักสงฆ์ขึ้นที่หมู่บ้านทุ่งกระพังโหม โดยนางสุ่ม พิมสาร, นางหมา โล่เรียง, นายเกิด ธนานนท์, นางแป๊ว จุ้ยวัน และนายอยู่ อินทร์ปัญญา ร่วมกันบริจาคที่ดินเพื่อสร้างวัด จำนวน 16 ไร่ จนเมื่อ พ.ศ. 2518 นายมี พิมสาร ได้ขออนุญาตสร้างวัด กระทรวงศึกษาธิการประกาศตั้งวัดที่ถูกต้องตามกฎหมายมีนามว่า "วัดทุ่งกระพังโหม" เมื่อวันที่ 30 มิถุนายน พ.ศ. 2519 โดยมีพระใบฎีกาตอง อภินันโท ดำรงตำแหน่งเจ้าอาวาสเป็นรูปแรก หลังจากนั้นก็มีเจ้าอาวาสปกครองมาตลอด ปัจจุบัน มีพระครูวิธานธรรมนาถ วิทยฐานะ นักธรรมเอก ดำรงตำแหน่งเจ้าอาวาสวัดทุ่งกระพังโหม

อุโบสถวัดทุ่งกระพังโหม ได้วางศิลาฤกษ์ก่อสร้างเมื่อวันที่ 27 กุมภาพันธ์ พ.ศ. 2545 ได้ขอพระราชทานวิสุงคามสีมาเมื่อวันที่ 7 ธันวาคม พ.ศ. 2549 เขตวิสงุคามสีมากว้าง 40 เมตร ยาว 80 เมตร พระเจ้าวรวงศ์เธอ พระองค์เจ้าโสมสวลี กรมหมื่นสุทธนารีนาถเสด็จมาทรงตัดหวายลูกนิมิตอุโบสถเมื่อวันที่ 9 มิถุนายน พ.ศ. 2557 วัดมีหลวงพ่อมงคลจักรพรรดิ องค์ใหญ่ ขนาดหน้าตักกว้าง 20 เมตร 9 เซนติเมตร

อ้างอิง
-------

1. ↑  "วัดทุ่งกระพังโหม". ศูนย์ข้อมูลกลางทางวัฒนธรรม.
2. ↑  "พระเจ้าวรวงศ์เธอ พระองค์เจ้าโสมสวลีฯ เสด็จมาทรงตัดหวายลูกนิมิตวัดทุ่งกระพังโหม จังหวัดนครปฐม". สำนักงานส่งเสริมการปกครองท้องถิ่น.
**วัดทำเลทอง** เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลบึงทองหลาง อำเภอลำลูกกา จังหวัดปทุมธานี มีที่ดินตั้งวัดเนื้อที่ 12 ไร่ 2 งาน พื้นที่ตั้งวัดเป็นที่ราบลุ่มพื้นนาล้อมรอบมีคูและคลองกั้นแนวเขต

วัดทำเลทองสร้างเมื่อวันที่ 28 พฤษภาคม พ.ศ. 2440 โดยมีนายอ้น ผู้ใหญ่บ้านและพระอธิการแลดำเนินการสร้างขึ้นและได้ขนานนามว่า **วัดอเนกาธัญญาการ** ต่อมาได้เปลี่ยนนามเป็น "วัดทำเลทอง" ได้รับพระราชทานวิสุงคามสีมาเมื่อวันที่ 28 พฤษภาคม พ.ศ. 2449

ภายในวัดมีอาคารเสนาสนะต่าง ๆ ดังนี้ อุโบสถกว้าง 12 เมตร ยาว 24 เมตร กุฎิสงฆ์ จำนวน 12 หลัง เป็นอาคารไม้และครึ่งตึกครึ่งไม้ หอสวดมนต์ ศาลาการเปรียญ วิหาร ศาลาท่าน้ำ 8 หลัง ปูชนียวัตถุ มีพระประธานในอุโบสถ มีนามว่า *หลวงพ่อบุญลือ* เป็นพระพุทธรูปปางมารวิชัย ขนาดหน้าตัก 59 นิ้ว และยังมีหลวงพ่อพุทธโสธรจำลองสร้างเมื่อวันที่ 6 กุมภาพันธ์ พ.ศ. 2514

อ้างอิง
-------

1. ↑  "วัดทำเลทอง". ศูนย์ข้อมูลกลางทางวัฒนธรรม.
2. ↑  สมคิด ทองสิมา, บุญมา ศรีสุรเมธี (2526). *ประวัติวัดทั่วราชอาณาจักร เล่ม 2*. กรมการศาสนา กระทรวงศึกษาธิการ. p. 604. `{{cite book}}`: ตรวจสอบค่าวันที่ใน: `|date=` (help)
3. ↑  "หลวงพ่อบุญลือ วัดทำเลทอง". ศูนย์ข้อมูลกลางทางวัฒนธรรม.
**รอยัลไฮเนส** (อังกฤษ: Royal Highness) หรือ **รอยัลไฮนิส** (/ˈhʌɪnɪs/) เป็นฐานันดรศักดิ์ของสมาชิกราชวงศ์บางชั้นในทวีปยุโรป มักใช้นำพระนามเจ้าชายหรือเจ้าหญิงที่เป็นพระราชบุตรในสมเด็จพระราชาธิบดีหรือสมเด็จพระราชินีนาถ

ฐานันดรศักดิ์รอยัลไฮเนสมีศักดิ์ต่ำกว่า "อิมพีเรียลไฮเนส" แต่สูงกว่า "แกรนด์ดิวคัลไฮเนส", "ไฮเนส" และ "เซอรีนไฮเนส" เป็นต้น

ต้นกำเนิด
---------

สารานุกรม หรือพจนานุกรมอันเป็นระบบว่าด้วยวิทยาศาสตร์ ศิลปกรรม และหัตถกรรมระบุว่าฐานันดรศักดิ์ "รอยัลไฮเนส" ใช้ครั้งแรกเมื่อพระคาร์ดินัล-อินฟันเตแฟร์ดีนันด์แห่งออสเตรีย พระราชโอรสพระองค์เล็กในพระเจ้าเฟลีเปที่ 3 แห่งสเปน เสด็จเยี่ยมวิกตอร์ อามาเดอุสที่ 1 ดยุกแห่งซาวอย ในระหว่างการเสด็จเยือนกลุ่มประเทศแผ่นดินต่ำ และท่านไม่ให้ดยุกเรียกท่านว่า *ไฮเนส* แต่ให้เรียกว่า *รอยัลไฮเนส* จึงถือว่า รอยัลไฮเนส มีบันทึกว่าใช้ครั้งแรกในปี ค.ศ. 1633

พระบรมวงศานุวงศ์ไทย
-------------------

เมื่อแปลพระนามพระบรมวงศานุวงศ์ไทยเป็นภาษาอังกฤษ ราชบัณฑิตยสถานกำหนดให้ *รอยัลไฮเนส* เป็นคำนำพระนามาภิไธยและพระนามของพระบรมวงศานุวงศ์ที่มีพระอิสริยยศและสกุลยศชั้นเจ้าฟ้า จนถึงพระเจ้าวรวงศ์เธอ พระองค์เจ้า เช่น สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ให้เขียนเป็นภาษาอังกฤษว่า **Her Royal Highness Princess** Maha Chakri Sirindhorn เป็นต้น

อ้างอิง
-------

1. ↑  Oxford Dictionaries[*ลิงก์เสีย*]
2. ↑  Royal Styles and the uses of "Highness"
3. ↑  คำนำพระนามของพระบรมวงศานุวงศ์. ราชบัณฑิตยสถาน
**เมาท์** (อังกฤษ: stamp mount) เป็นพลาสติกสำหรับห่อแสตมป์ป้องกันแสตมป์จากความชื้น 
เมาท์มีได้สองความหมาย 

* แผ่นยาว ๆ สำหรับตัดให้ได้ตามขนาดที่ต้องการแล้วห่อแสตมป์ แล้วจึงใส่ลงในอัลบัมแสตมป์ หรือติดบนอัลบัมชีทอีกทีหนึ่ง เมาท์แบบนี้มีเรียกอีกชื่อว่า **เมาท์ตัด**
* แผ่นใส้ในสำหรับใส่แสตมป์ในอัลบัมแสตมป์แบบมีเมาท์ในตัว มีอีกชื่อว่า **แผ่นเพิ่มใส่แสตมป์**

เมาท์ทั้งสองประเภทถือเป็นอุปกรณ์การสะสมแสตมป์ที่สำคัญ

เมาท์ตัด
--------

เมาท์ดำขนาดต่าง ๆ
ที่ตัดเมาท์
เมาท์ทำจากแผ่นพลาสติกสองแผ่นเชื่อมติดกันที่ปลายด้านหนึ่ง หรือ สองด้าน แผ่นบนเป็นพลาสติกใส ในขณะที่แผ่นล่างอาจเป็นพลาสติกใส หรือ พลาสติกทึบสีดำก็ได้ โดยเรียกต่างกันว่า **เมาท์ใส** และ **เมาท์ดำ** ตามลำดับ ด้านหลังของเมาท์มักมีกาวอยู่ สามารถนำน้ำมาลูบเพื่อติดเข้ากับอัลบัมชีทได้ มีข้อควรระวังคือต้องรอกาวให้แห้งสนิทจริง ๆ ก่อนที่จะนำแสตมป์ไปใส่ เพื่อที่แสตมป์จะไม่ถูกกับความชื้น

เมาท์ที่จำหน่ายมีหลายขนาด หลายรูปแบบ ตั้งแต่แบบที่ตัดสำเร็จรูป มีขนาดพอดีกับดวงแสตมป์ แบบที่เป็นแถวยาว ๆ มีความสูงพอดีกับแสตมป์ ไปจนถึงเมาท์ขนาดใหญ่ซึ่งใช้ห่อชีทที่ระลึกได้
เวลาเก็บแสตมป์จะสอดแสตมป์ตรงกลางระหว่างแผ่นพลาสติกทั้งสอง แล้วตัดโดยใช้กรรไกร หรือ **ที่ตัดเมาท์** (stamp mount cutter) ตัดพลาสติกส่วนที่เกินออก (กรณีที่ไม่ใช้แบบตัดสำเร็จรูป) ให้ขอบของเมาท์เลยส่วนที่เป็นแสตมป์อย่างน้อย สอง ถึง สาม มิลลิเมตร สำหรับกันความชื้นที่จะเข้าทางด้านข้าง 
โดยที่เมาท์แบบแถวยาว ๆ หนึ่งแถวสามารถตัดแยกใส่แสตมป์ได้หลาย ๆ ดวง

เมาท์สามารถหาซื้อได้จากร้านขายแสตมป์ เวลาขายจะขายเป็นแพ็ค ทั่วไปแพ็คหนึ่งบรรจุเมาท์ 20 หรือ 25 แถว ยกเว้น เมาท์ขนาดใหญ่ มักมีจำนวนเมาท์ในแพ็คน้อยกว่า

แผ่นเพิ่มใส่แสตมป์
------------------

เมาท์สำหรับอัลบัม หรือ แผ่นเพิ่ม มีลักษณะเป็นแผ่นพลาสติกสองชั้นเชื่อมติดกัน มีขนาดโดยรวมเท่ากับหน้าของอัลบัมแสตมป์ ชั้นด้านหน้าเป็นพลาสติกใส ส่วนชั้นด้านล่างเป็นพลาสติกใสหรือทึบก็ได้ พลาสติกชั้นด้านล่างเป็นพลาสติกแผ่นเดียว แต่ชั้นบนแบ่งเป็นแถว ๆ หรือ **ช่อง** เชื่อมติดกับชั้นล่างเป็นแนวยาว แต่ละช่องสามารถเปิดออกมาและนำแสตมป์ไปเสียบระหว่างพลาสติกสองชั้น เมื่อใส่แสตมป์เสร็จ ก็นำเมาท์ไปใส่ในซองใสที่จำหน่ายพร้อมกัน ขอบของซองใสจะมีรูเพื่อเข้ากับอัลบัมแสตมป์

เมาท์แบบนี้มีหลายขนาดตามจำนวนช่องที่ใส่แสตมป์ได้ ยิ่งมีจำนวนช่องน้อย แต่ละช่องก็มีขนาดใหญ่ขึ้น เพื่อใส่แสตมป์หรือสิ่งสะสมขนาดใหญ่ขึ้นตามลำดับ ขนาดมีตั้งแต่ หนึ่งช่อง ไล่ไปจนถึง ห้า หรือ หก ช่อง ถ้าต้องการใส่แสตมป์ที่เป็นแผ่นขนาดเล็ก หรือชีทที่ระลึก เลือกใช้เมาท์ชนิดช่องเดียว ถ้าต้องการใส่แสตมป์บล็อกสี่ (หมายถึงแสตมป์ติดกันสี่ดวง มีสองแถว แถวละสองดวง) อาจใช้เมาท์ชนิดสองช่อง ใส่แสตมป์แนวตั้งใช้เมาท์สี่ช่อง แสตมป์แนวนอนใช้เมาท์ห้าช่อง เป็นต้น
เจ้าชายเอดูอาร์ด ดยุกแห่งอันฮัลท์ (อังกฤษ: Eduard, Duke of Anhalt) ประสูติเมื่อวันที่ 19 สิงหาคม 2399 ณ แกรนด์ดัชชีดัชชีอันฮัลท์ เป็นพระบุตรพระองค์ที่ 4 และพระโอรสพระองค์ที่ 3 ใน เจ้าชายเฟรเดอริกที่ 1 ดยุกแห่งอันฮัลท์ และ เจ้าหญิงอ็องตัวแน็ตแห่งซัคเซิน-อัลเทนบูร์ก โดยพระองค์ทรงเป็นดยุกแห่งอันฮัลท์เพียง 4 เดือน โดยในรัชกาลของพระองค์นั้น ทรงประชวรหนักจึงทำให้พระโอรสคือ เจ้าชายโจอาคิม แอนสท์ดยุกแห่งอันฮัลท์ เป็นผู้สำเร็จราชการแทนพระองค์ จนกระทั่งสิ้นพระชนม์ลงเมื่อวันที่ 13 กันยายน 2461 สิริพระชันษา 57 ปี พระโอรสของพระองค์สืบพระอิสริยยศ

เสกสมรส
-------

เจ้าชายเอดูอาร์ด ดยุกแห่งอันฮัลท์ ทรงเสกสมรสกับ เจ้าหญิงลูอีสแห่งซัคเซิน-อัลเทนบูร์ก เมื่อวันที่ 6 กุมภาพันธ์ 2438 ก่อนจะหย่าร้างในปี 2461 พระชายารับพระราชทานพระอิสริยยศเพียง  **เจ้าหญิงเอดูอาร์ดแห่งอันฮัลท์** มืใช่ **ดัชเชสแห่งอันฮัลท์** เนื่องจากทรงหย่าร้างไปเสียก่อน ทรงมีพระบุตรดังนี้

1. เจ้าหญิงฟรีเดอริก
2. เจ้าชายเลโอปอล์ด
3. เจ้าหญิงมารี-เอากุสเทอแห่งอันฮัลท์
4. เจ้าชายโจอาคิม แอนสท์ดยุกแห่งอันฮัลท์
5. เจ้าชายยูจีน
6. เจ้าชายโวล์ฟกัง

อ้างอิง
-------

* Online Gotha
ภาพวาดปรากฏการณ์รอยเท้าปีศาจ
**รอยเท้าปีศาจ** (อังกฤษ: Devil's Footprints) เป็นชื่อเรียกปรากฏการณ์ประหลาดที่ตราบจนวันนี้ก็ยังไม่มีคำอธิบายว่าเกิดขึ้นได้อย่างไร

เหตุการณ์
---------

ในวันที่ 8–9 กุมภาพันธ์ ค.ศ. 1855 ที่มณฑลเดวอน ใกล้กับแม่น้ำเอ็ก ทางตอนใต้ของประเทศอังกฤษ มีหิมะตกอย่างหนัก รุ่งเช้าขึ้นมา ชาวเมืองต่างพบกับร่องรอยประหลาดบนพื้นหิมะและน้ำแข็งคล้ายรอยเท้าของสัตว์จำพวกสัตว์กีบ เช่น ลาหรือม้า ขนาดของรอยนั้นยาว 4 นิ้ว กว้าง 2 นิ้วเศษ ร่องรอยนี้ได้กระจายไปทั่วเมือง ราวกับว่าเจ้าของเท้านี้ได้เดินไปทั่วเมืองในเวลากลางคืนที่ผ่านมา ทั้งสนามหญ้าหรือท้องทุ่ง แต่ทว่าที่ประหลาด คือ รอยนี้ดูเหมือนว่าจะเดินด้วยสองเท้าหลังเท่านั้น และปรากฏไปทั่ว แม้กระทั่งในสถานที่ที่ไม่น่าจะเกิดขึ้นได้ เช่น บนกำแพง, ขอบหน้าต่าง หรือหลังคาบ้าน และแม้กระทั่งในท่อระบายน้ำที่มีเส้นผ่าศูนย์กลางเพียง 6 นิ้วเท่านั้น ความห่างระหว่างรอยมีความสม่ำเสมอกัน ซึ่งในบางแห่งการสถานที่เกิดรอยมีความห่างกันมาก จนเจ้าของรอยจะต้องกระโดดเป็นระยะทางไกล และรวมระยะทางที่ร่องรอยนี้ปรากฏเป็นระยะทางนับ 100 ไมล์ ซึ่งคงไม่มีสัตว์ชนิดไหนที่จะทำเช่นนี้ได้ภายในคืนเดียว

รอยนี้ไปสิ้นสุดลงที่เมืองลิมสโตน ซึ่งเป็นเมืองที่อยู่ใกล้เคียงกัน คล้ายกับว่าได้หายตัวไปเฉย ๆ ซึ่งไม่มีผู้ใดทราบว่าเกิดจากการกระทำของสัตว์ชนิดใดหรือผู้ใด จึงเรียกกันว่า "รอยเท้าปีศาจ" 

ได้มีผู้ตั้งทฤษฎีไว้เกี่ยวกับรอยเท้าปีศาจนี้มากมาย ทั้ง เชื่อว่า เกิดจากการกระทำของจิงโจ้หรือปรากฏการณ์ธรรมชาติที่กระแสน้ำอุ่นที่ได้ลอยกระทบกับอุณหภูมิที่ลอยต่ำลงมา ซึ่งทำให้เกิดไอน้ำขึ้น เมื่อไอน้ำได้ลอยไปกระทบพื้นที่ที่ปกคลุมด้วยหิมะ ก็อาจทำให้น้ำเกิดการพองตัวขึ้นจนเกิดรอยดังกล่าว แต่ก็เป็นได้เพียงข้อสันนิษฐานของปริศนาที่เกิดมานานกว่า 150 ปีแล้ว

และในวันที่ 13 มีนาคม ค.ศ. 2009 ปรากฏการณ์รอยเท้าปีศาจนี้ก็ได้กลับมาเกิดขึ้นอีกครั้ง ณ มณฑลเดวอน เช่นเคยเหมือนในอดีต

อ้างอิง
-------

1. ↑  "The Devil's Footprints".
2. ↑  "Still A Mystery 150 Years On". *บีบีซี*.
3. ↑  "Ancient mystery returns as 'Satan's hoofprints' are spotted in Devon back garden". *เดลิเมล์*.
**โรงพยาบาลเมืองนารายณ์** เป็น โรงพยาบาลเอกชนทั่วไปขนาดกลาง 57 เตียง ให้บริการด้านสุขภาพแก่ประชนในจังหวัดลพบุรีและพื้นที่ใกล้เคียง ตั้งอยู่ที่ ตำบลท่าศาลา อำเภอเมืองลพบุรี จังหวัดลพบุรี

เกี่ยวกับโรงพยาบาล
------------------

 โรงพยาบาลเมือนารายณ์ (หมอประเจิด)
เครือข่ายกลุ่มโรงพยาบาลนายแพทย์ ประเจิด สุริย์จามร เป็นสถานพยาบาลที่เปิดให้บริการด้านสุขภาพ และได้รับการยอมรับอย่างกว้างขวางจากประชาชนในเขตภาคกลางตอนบนโรงพยาบาลเมืองนารายณ์ก่อตั้งขึ้นในวันที่ 20 สิงหาคม 2544 ด้วยมาตรฐานเดียวกัน คือ ความมุ่งมั่นที่จะให้การดูแลสุขภาพแก่ประชาชนอย่างใส่ใจ และเท่าเทียมกันในด้านการบริการเปิดให้บริการด้านสุขภาพกับประชาชนทั้งในจังหวัดลพบุรี และประชาชนในเขตภาคกลางตอนบน เป็น **โรงพยาบาลเอกชน** ขนาด 57 เตียง อาคารรักษาพยาบาล 6 ชั้น ห้องตรวจโรค 13 ห้องพร้อมพื้นที่ที่สามารถรองรับผู้ป่วยนอกได้ถึง 500 คนต่อวัน นอกจากนี้การบริการด้านห้องพักผู้ป่วยที่มีไว้ให้บริการหลากหลายประเภท อาทิเช่น ห้องพักผู้ป่วยชนิดห้องสูท , ห้องพิเศษเดี่ยว 47 เตียง , แผนกผู้ป่วยหนัก 10 เตียง เพื่ออำนวยความสะดวก สบาย และปลอดภัย ให้กับผู้ป่วยและญาติที่เข้ามารับบริการ นอกเหนือไปจากความครบครันด้านบริการแล้ว โรงพยาบาลเมืองนารายณ์ ยังเพียบพร้อมไปด้วยคณะแพทย์ผู้เชี่ยวชาญสาขาต่าง ๆ อุปกรณ์ทางการแพทย์ที่ครบครันและทันสมัย ปี พ.ศ. 2547 โรงพยาบาลเมืองนารายณ์ ได้ผ่านการับรองมาตรฐาน ISO 9001 : 2008 ปัจจุบันมี นพ.ประเจิด สุริย์จามร เป็นประธานบริหาร

ขีดความสามารถ
-------------

โรงพยาบาลเมืองนารายณ์ เปิดให้บริการผู้ป่วยทุกสาขาโรค เช่น อายุรกรรมทั่วไป, อายุรกรรมหัวใจ, ศัลยกรรมทั่วไป, ศัลยกรรมกระดูก, ศัลยกรรมระบบทางเดินปัสสาวะ, ศัลยกรรมตกแต่ง, กุมารเวช, สูติ-นรีเวช, โรคทั่วไป, โรคตา และ หู คอ จมูก ภูมิแพ้ 

โรงพยาบาลเมืองนารายณ์ ได้รับการรับรองคุณภาพมาตรฐาน HA ขั้นที่ 2 โดยได้รับประกาศนียบัตร จากสถาบันรับรองคุณภาพสถานพยาบาล (องค์กรมหาชน) The Healthcare Accreditation Institute (Public Organization) ประเทศไทย อันเป็นพื้นฐาน สำคัญสำหรับการพัฒนาคุณภาพ เพื่อความปลอดภัยของผู้ป่วย อีกทั้งยังมีการพัฒนาด้านความทันสมัย ด้านเครื่องมือแพทย์ต่างๆ อย่างต่อเนื่อง เช่น.-

1. เครื่องเอ็กซเรย์คอมพิวเตอร์ 16 slide , CT Scan 

2. ระบบ PACS สำหรับเอ็กซเรย์ 

3. กล้องส่องตรวจระบบทางเดินอาหารส่วนต้น (Gastroscope) 

4. กล้องส่องตรวจระบบทางเดินอาหารส่วนล่าง (Colonoscope) 

5. เครื่องตรวจการทำงานของหัวใจขณะออกกำลังกาย (Excercise Stress Test) 

6. เครื่องตรวจอัลตร้าซาวด์หัวใจ (Echocardiogram) 

7. เครื่องตรวจอัลตร้าซาวด์ 

8. ระบบ LIS ในห้องปฏิบัติการ

9. ผ่าตัดผ่านกล้องแบบแผลเล็ก (Minimal Invasive Surgery)

สิ่งอำนวยความสะดวก
------------------

* เทสโก้ โลตัส สาขาลพบุรี (ด้านข้างโรงพยาบาล)
* โรงพยาบาลเมืองนารายณ์ มีบริการห้องพักผู้ป่วย 4 ประเภท พร้อมสิ่งอำนวยความสะดวก เพื่อให้ผู้ป่วยเลือกพักได้ตามความต้องการ โดยเริ่มตั้งแต่ **1.ห้องพิเศษดีลักซ์ (Deluxe) 2.ห้องพิเศษสุพรีม (Supreme) 3.ห้องพิเศษสุพรีมพลัส (Supreme Plus) 4.ห้องสูท (Suite)**
* **การให้บริการอินเทอร์เน็ต Wi – Fi** บริการอินเทอร์เน็ตไร้สายความเร็วสูง (Wi – Fi) อำนวยความสะดวกแก่ผู้รับบริการ ฟรี ตลอด 24 ชั่วโมง ทั้งผู้ป่วยนอก (OPD) และผู้ป่วยใน (IPD)
* **ตู้กดเงินอัตโนมัติ (ATM)**  บริการตู้กดเงินสดอัตโนมัติ ธนาคารกสิกรไทย ตลอด 24 ชั่วโมง
* **ร้านสะดวกซื้อ 7-ELEVEN** (โรงพยาบาลเมืองนารายณ์) บริการตลอด 24 ชั่วโมง

ดูเพิ่ม
-------

จังหวัดลพบุรี

อ้างอิง
-------

* โรงพยาบาลดอตคอม โรงพยาบาลเมืองนารายณ์[*ลิงก์เสีย*]
**พระพุทธสัมฤทธิ์นิโรคันตราย** หรือ**หลวงพ่อองค์ดำ** หรือ**หลวงพ่อองค์ดำ-ซุ่มเย็น** เป็นพระพุทธรูปคู่บ้าน คู่เมืองจังหวัดกาฬสินธุ์ หล่อด้วยคำแดง (ตัมพะโลหะ) ราวจุลศักราช 172 เป็นพระพุทธรูปประทับขัดสมาธิราบ (วีราสนะ) ปางมารวิชัย (ภูมิสปารสมุทรา) ศิลปะล้านช้าง หน้าตักกว้าง 41 เซนติเมตร ความสูงจากฐานถึงยอดพระเมาลี 75 เซนติเมตร ใต้ฐานพระพุทธรูปมีจารึกอักษรธรรมล้านช้าง กล่าวถึงประวัติศาสตร์และตำนานการสร้าง โดยมีเจ้าครูนาขาม (กิว) เป็นประธานในการหล่อพระพุทธรูปองค์นี้ขึ้น

ประวัติ
-------

เดิมอยู่ที่โบสถ์วัดนาขาม ตำบลนาคู อำเภอเขาวง จังหวัดกาฬสินธุ์ ญาคูนาขามหรือญาคูกิว ร่วมกับอุบาสก อุบาสิกา จัดสร้างขึ้นในปีมะเมีย เดือน 2 ขึ้น 15 ค่ำ วันพฤหัสบดี จ.ศ. 172 ต่อมาพระยาชัยสุนทร (เก)ได้อัญเชิญมาจากบ้านนาขามโดยใส่หลังช้างมาประดิษฐานในโฮงเจ้าเมือง และต่อมาได้อัญเชิญมาประดิษฐานในวิหารวัดกลาง (ปัจจุบันเป็นหอพระ) สมัยนั้น ญาคูอ้มเป็นเจ้าอาวาส ต่อมาพระครูสุขุมวาทวรคุณ (สุข สุขโณ)(สมณศักดิ์ขณะนั้น) เป็นเจ้าอาวาสได้อัญเชิญมาประดิษฐานบนกุฎีของท่าน ทุกปีในวันสงกรานต์ ชาวเมืองกาฬสินธุ์ได้อัญเชิญหลวงพ่อองค์ดำแห่รอบเมืองเพื่อให้ชาวเมืองกาฬสินธุ์ได้สรงน้ำ ปรากฏว่ามีฝนตกทุกครั้งไป ชาวเมืองกาฬสินธุ์จึงเรียกชื่ออีกชื่อหนึ่งว่า หลวงพ่อชุ่มเย็น
ต่อมา พระวิเชียรกวี (ปราชญ์ อกฺกโชโต)(สมณศักดิ์ขณะนั้น) เจ้าคณะจังหวัดกาฬสินธุ์และคณะกรรมการวัดพร้อมด้วยผู้มีจิตศรัทธา บริจาคเงินสมทบทุนในการก่อสร้างพระวิหารฯ ได้วางศิลาฤกษ์เมื่อวันที่ 18 มกราคม 2546 โดยมีพระธรรมปริยัติโมลี เจ้าคณะภาค 9 วัดทินกรนิมิต เป็นประธาน และได้อัญเชิญหลวงพ่อองค์ดำขึ้นประดิษฐาน ณ พระวิหารนี้ เมื่อวันที่ 3 พฤศจิกายน 2546 ขึ้น 10 ค่ำ เดือน 12 ปีมะแม จ.ศ. 1365 ซึ่งมีสมเด็จพระพุฒาจารย์ (เกี่ยว อุปเสโณ) กรรมการมหาเถรสมาคมเจ้าคณะใหญ่หนตะวันออก วัดสระเกศ เป็นประธานในพิธีเปิดพระวิหารนี้
**สนามกีฬาเทิร์นเนอร์** (ฮีบรู: אצטדיון טרנר) หรือชื่อเต็ม **สนามกีฬายาอาคอฟ เทิร์นเนอร์ โตโต เบียร์ชีบา** เป็นสนามกีฬาฟุตบอลตั้งอยู่ที่เมืองเบียร์ชีบา ประเทศอิสราเอล และเป็นสนามเหย้าของสโมสรฟุตบอลฮาโปเอลเบียร์ชีบา สนามตั้งชื่อตามยาอาคอฟ เทิร์นเนอร์ อดีตนายกเทศมนตรีของเบียร์ชีบา สนามแห่งนี้ยังใช้จัดการแข่งขันของฟุตบอลทีมชาติอิสราเอลเป็นบางนัด

ประวัติ
-------

สนามกีฬาเทิร์นเนอร์มีความจุ 16,126 ที่นั่ง โดยติดตั้งเก้าอี้ครบทุกที่นั่ง อัฒจันทร์ฝั่งทิศใต้มีชื่อว่า อาเธอร์ วาเซอร์มิล ซึ่งถูกนำไปตั้งชื่อสนามกีฬาวาเซอร์มิลด้วยเช่นกัน สนามกีฬาเป็นส่วนหนึ่งของศูนย์กีฬาซึ่งประกอบไปด้วยอาคารอเนกประสงค์คอนช์อารีนา (ความจุ 3,000 ที่นั่ง) สนามฝึกซ้อม และสระว่ายน้ำ

สนามตั้งอยู่ทางตอนเหนือของเบียร์ชีบา มีกำหนดเปิดใช้งานในช่วงต้นฤดูกาล 2015–16 ซึ่งในฤดูกาลนั้น ฮาโปเอลเบียร์ชีบาขายบัตรได้ 12,000 ใบ อย่างไรก็ตาม สนามยังไม่พร้อมใช้งานในช่วงต้นฤดูกาล ทำให้ฮาโปเอลต้องย้ายไปเล่นนัดเหย้าที่สนามกีฬาเท็ดดีในเยรูซาเลมแทน การแข่งขันนัดแรกที่สนามกีฬาเทิร์นเนอร์เกิดขึ้นเมื่อวันที่ 21 กันยายน ค.ศ. 2015 ซึ่งฮาโปเอลเสมอกับมัคคาบีไฮฟา 0–0

การแข่งขันนัดแรกของฟุตบอลทีมชาติอิสราเอลที่สนามแห่งนี้ จัดขึ้นเมื่อวันที่ 14 ตุลาคม ค.ศ. 2018 ซึ่งอิสราเอลเอาชนะแอลเบเนีย 2–0 ในยูฟ่าเนชันส์ลีก ฤดูกาล 2018–19

การแข่งขันระดับนานาชาติ
-----------------------

| วันที่ | ทีมแรก | ผล | ทีมที่สอง | การแข่งขัน | ผู้ชม |
| --- | --- | --- | --- | --- | --- |
| 14 ตุลาคม 2018 | ธงชาติอิสราเอล อิสราเอล | 2–0 | ธงชาติแอลเบเนีย แอลเบเนีย | ยูฟ่าเนชันส์ลีก 2018–19 ลีกซี | 14,950 |
| 5 กันยายน 2019 | ธงชาติอิสราเอล อิสราเอล | 1–1 | Flag of North Macedonia มาซิโดเนียเหนือ | ฟุตบอลชิงแชมป์แห่งชาติยุโรป 2020 รอบคัดเลือก | 15,200 |

อ้างอิง
-------

1. 1 2 3  Beersheba cuts the ribbon on Israel’s newest soccer stadium The Jerusalem Post, 17 September 2015
2. ↑  Stadium in Beer Sheva
3. ↑  Maccabi TA edges Beersheba thanks to Zahavi The Jerusalem Post, 31 August 2015
4. ↑  Beersheba opens stadium with goalless deadlock The Jerusalem Post, 22 September 2015

แหล่งข้อมูลอื่น
---------------

* Official website เก็บถาวร 2017-10-17 ที่ เวย์แบ็กแมชชีน
**พิพิธภัณฑ์หินแปลก** เป็นพิพิธภัณฑ์เอกชน ที่เก็บรวบรวมหินที่มีรูปร่างแปลกๆ จัดแสดงให้สาธารณชนเข้าชม ตั้งอยู่ริมถนนใหญ่ 29/2 ม.1 ถนน รังสิต-ปทุม, ตำบล บ้านกลาง อำเภอ เมืองปทุมธานี จังหวัดปทุมธานี พิพิธภัณฑ์หินแปลกก่อตั้งเมื่อ พ.ศ. 2542 โดยนาย **บรรยง เลิศนิมิตร** นักธุรกิจสิ่งทอ และนักสะสม ซึ่งได้เก็บรวบรวมหินนับหมื่นๆ ชิ้นจากทั้งในประเทศไทย และจากต่างประเทศ โดยเริ่มแรกสถานที่ตั้งนั้นอยู่ที่ ปากซอยเจริญกรุง 26 ถนนเจริญกรุง เขตบางรัก กรุงเทพมหานคร แต่เนื่องด้วยสถานที่คับแคบ และไม่มีที่จอดรถสำหรับลูกค้า จึงได้ทำการย้ายสถานที่มาอยู่ที่จังหวัดปทุมธานี ในช่วงประมาณปี พ.ศ. 2550

คุณ **บรรยง เลิศนิมิตร** ได้รวบรวมดูแลรักษาหินแปลกมาเป็นเวลานานจนมีจำนวนนับหลายหมื่นชิ้น และได้สร้างพิพิธภัณฑ์นี้ขึ้นเพื่อเผยแพร่สู่สาธารณชน ทำให้ทั้งชาวไทยและชาวต่างชาติได้รับรู้และยอมรับถึงความสวยงามและความมหัศจรรย์ของหินไทย ที่เกิดขึ้นเองตามธรรมชาติโดยมิได้มีใครสร้างขึ้น หินที่รวบรวมไว้มีทั้งที่เก็บมาและซื้อจากที่มีคนนำมาขายให้ เมื่อได้หินมาแล้วจะทำความสะอาด นำมาตกแต่งเพื่อจัดวางบนแท่นในตำแหน่งที่เหมาะสมและงดงาม โดยอาจมีการประดับด้วยวัตถุต่างๆ เข้าไปเพื่อสร้างเรื่องราว บางครั้งก็มีการตั้งชื่อให้ ปัจจุบันยังมีหินบางส่วนที่ยังไม่ได้รับการตกแต่ง

การเดินทาง
----------

* การเดินทาง ถ้าใช้ทางด่วนมาจากด่านแจ้งวัฒนะ ให้ลงทางออก "ปทุมธานี บางพูน รังสิต" เมื่อลงทางด่วนแล้วให้เลี้ยวซ้าย (ป้ายปทุมธานี) ขับไปอีกสัก 300 เมตรก็จะข้ามคลองประปา เลยคลองประปาไปอีก 40-50 เมตร ก็จะถึงพิพิธภัณฑ์แล้ว
* ถ้ามาจากฟิวเจอร์ปาร์ค รังสิต ให้วิ่งมาทางตลาดรังสิต ถนนสายที่จะไปตัวเมืองปทุมฯ วิ่งตรงมาเรื่อยๆ จนถึงทางขึ้นลงทางด่วน ก็เรียกว่าใกล้ถึงแล้ว ชะลอความเร็วและสังเกตป้ายพิพิธภัณฑ์ที่อยู่ทางซ้ายมือ

Google Map : 

ที่ตั้ง :  29/2 ม.1 ถนน รังสิต-ปทุม, ตำบล บ้านกลาง, อำเภอ เมืองปทุมธานี, จังหวัด ปทุมธานี 12000 ประเทศไทย

การจัดแสดง
----------

พิพิธภัณฑ์หินแปลก**เปิดให้บริการทุกวัน ตั้งแต่เวลา 08.00 น. - 17.00 น.** โดยจัดแสดงหินหลากหลายชนิด ที่มีรูปร่างแตกต่างกันไป 

หินเหล่านี้ประกอบด้วยหินฟอสซิลไม้จากภาคอีสาน หินจากภาคเหนือของประเทศไทย ฟอสซิลหอยทะเลจากเพชรบูรณ์ แต่หินส่วนใหญ่เป็นหินจากภาคกลาง เช่น จังหวัดสระบุรี กาญจนบุรี สุพรรณบุรี ราชบุรี อุทัยธานี เป็นต้น หินเหล่านี้มีอายุไม่อย่างน้อย 200 ล้านปีขึ้นไป 

หินแปลกที่มีความโดดเด่นในพิพิธภัณฑ์แห่งนี้มีชื่อเรียกตามลักษณะที่แลเห็น ได้แก่ "ผมหงอกบนก้อนหิน" เป็นหินที่มีสาหร่ายเกาะติด ดูเหมือนผมหงอก, "แหลมทอง" รูปร่างคล้ายด้ามขวาน, "ศาลาหลบฝน" คล้ายชะง่อนผายื่นออกมา, "เต่าเทวดา" เป็นหินน้ำหนักกว่า 1,000 กิโลกรัม บริเวณที่เป็นเหมือนกระดองเต่ามีลวดลายสะดุดตามาก และหิน "ยินดีที่ได้พบ" เป็นหินคู่ คล้ายนกเพนกวิน 2 ตัวยืนจับมือกัน นอกจากนี้ยังมีหินที่มีรูปร่างเหมือนสัตว์ต่างๆ มากมาย 

สำหรับหินจากต่างประเทศนั้น มีลักษณะที่แปลก และงดงาม เช่น หินจากซาอุดิอาระเบีย มีชื่อว่า "กุหลาบทะเลทราย" เกิดจากแร่ยิปซัมจับตัวกันแน่นกับแบไรต์ และแคลไซต์ตกผลึกเป็นสีขาวบริเวณที่คล้ายกลีบกุหลาบ 

นอกจากหินแล้ว พิพิธภัณฑ์นี้ยังมีของสะสมอื่น เช่น ไฟแช็ค ที่เขี่ยบุหรี่ กล้องยาสูบ ฉลากยาสูบ ฉลากไม้ขีดไฟ รองเท้าของผู้หญิงจีนโบราณ กาน้ำชา ภาพเขียนจีน และภาพตัวหนังสือจีน เป็นต้น

ถ้าต้องการหินบางก้อนกลับไปเป็นที่ระลึกก็สามารถติดต่อซื้อกับทางพิพิธภัณฑ์ได้

อ้างอิง
-------

* www.siam-handicrafts.com เก็บถาวร 2007-03-11 ที่ เวย์แบ็กแมชชีน
* 
* เก็บถาวร 2018-05-12 ที่ เวย์แบ็กแมชชีน
* 
*
พิกัดภูมิศาสตร์: 31°46′20.56″N 35°12′16.29″E﻿ / ﻿31.7723778°N 35.2045250°E﻿ / 31.7723778; 35.2045250

พิพิธภัณฑ์อิสราเอล
**พิพิธภัณฑ์อิสราเอล** (ฮีบรู: מוזיאון ישראל,ירושלים‎, Muze'on Yisrael) เป็นพิพิธภัณฑสถานแห่งชาติอิสราเอล สถาปนาขึ้นเมื่อ ค.ศ. 1965 และตั้งอยู่บนเขาในตำบลกีวัตรัม (Givat Ram) ใกล้กับนครเยรูซาเลม อาคารพิพิธภัณฑ์นั้นอยู่ถัดจากพิพิธภัณฑ์ไบเบิลแลนส์ (Bible Lands Museum), วิทยาเขตโบราณคดีแห่งชาติอิสราเอล (National Campus for the Archaeology of Israel), รัฐสภาอิสราเอล (Knesset), ศาลสูงสุดแห่งอิสราเอล (Israeli Supreme Court) และมหาวิทยาลัยฮีบรูเยรูซาเลม (Hebrew University of Jerusalem) ในบริเวณพิพิธภัณฑ์ยังมีกุฏิคัมภีร์ (Shrine of the Book) ซึ่งออกแบบขึ้นอย่างมีเอกลักษณ์ และเป็นที่เก็บม้วนกระดาษเดดซี (Dead Sea Scrolls) กับบรรดาศิลปวัตถุที่ได้มาจากป้อมมาซาดา (Masada)

ระเบียงภาพ
----------

* กุฏิคัมภีร์กุฏิคัมภีร์
* แบบจำลองวัดพระเจ้าเฮโรดแบบจำลองวัดพระเจ้าเฮโรด

แหล่งข้อมูลอื่น
---------------


คอมมอนส์ มีภาพและสื่อเกี่ยวกับ:  
**Israel Museum**

* พิพิธภัณฑ์อิสราเอล
**แกรนท์กาเซลล์** (อังกฤษ: Grant's gazelle; ชื่อวิทยาศาสตร์: *Nanger granti*) เป็นแอนทีโลปขนาดใหญ่ชนิดหนึ่ง นับเป็นแอนทีโลปที่มีขนาดใหญ่ที่สุดในบรรดากาเซลล์ หรือแอนทีโลปขนาดกลางด้วยกัน (ชื่อในภาษาสวาฮิลีเรียกว่า *Swala Granti*ในขณะที่ชื่อสามัญในภาษาอังกฤษและชื่อวิทยาศาสตร์ตั้งขึ้นเพื่อเป็นเกียรติแก่นักสำรวจชาวสกอตในยุคศตวรรษที่ 19 พันเอกเจมส์ ออกุสตุส แกรนท์)

ตัวผู้มีน้ำหนัก 60–75 กิโลกรัม ในขณะที่ตัวเมีย 40–50 กิโลกรัม ความสูงจากเท้าจรดหัวไหล่ 80–90 เซนติเมตร ความยาวตลอดลำตัว 1–1.4 เมตร ความยาวหาง 25–30 เซนติเมตร อายุขัยโดยเฉลี่ย 10–12 ปี

ตัวผู้จะมีขนาดใหญ่พอ ๆ กับอิมพาลา ซึ่งเป็นแอนทีโลปอีกชนิดหนึ่ง มีคอยาวแข็งแรงและมีเขาคู่ยาวเรียวแหลมสวยงาม ตัวเมียมีขนาดเล็กกว่ามีเขาสั้นและเล็กกว่าตัวผู้ มีลักษณะเด่นที่เห็นได้ชัดเจนตั้งแต่ระยะไกล คือ มีแผานสีดำเป็นทางขวางข้างลำตัวจากขาหน้าจรดขาหลังทั้ง 2 ข้างคล้ายทอมสันส์กาเซลล์ และมีทางสีดำยาวลงตรงสะโพกทั้ง 2 ด้าน หางสีขาวแต่ปลายหางเป็นสีดำ พบกระจายพันธุ์ตั้งแต่ตอนเหนือของแทนซาเนียถึงตอนใต้ของซูดาน และเอธิโอเปีย และด้านชายฝั่งทะเลของเคนยาจนถึงทะเลสาบวิกตอเรีย

ใบหน้าแบบโคลสอัพ

### ชนิดย่อย

แกรนท์กาเซลล์แบ่งออกเป็นชนิดย่อยต่าง ๆ ได้ดังนี้

* *N. g. brighti* (Thomas, 1901) – บริงท์กาเซลล์
* *N. g. granti* (Brooke, 1872) – แกรนท์กาเซลล์ใต้
* *N. g. lacuum* (Neumann, 1906) – แกรนท์กาเซลล์เหนือ
* *N. g. petersi* (Günther, 1884) – ปีเตอร์สกาเซลล์
* *N. g. robertsi* (Thomas, 1903) – โรเบิร์ตส์กาเซลล์

อ้างอิง
-------

1. 1 2  IUCN SSC Antelope Specialist Group 2008.*Nanger granti*. In: IUCN 2011. IUCN Red List of Threatened Species. Version 2011.1
2. 1 2  *Nanger granti* เก็บถาวร 2011-09-19 ที่ เวย์แบ็กแมชชีน, MSW3
3. ↑  Grant's Gazelle[*ลิงก์เสีย*]
4. ↑  Sir Victor Brooke (1872). "On a supposed new Species of Gazelle from Eastern Africa". *Proceedings of the Zoological Society*: 601–602. สืบค้นเมื่อ 2015-05-20.
5. ↑  Peter Arctander; และคณะ (1996). "Extreme genetic differences among populations of Gazella granti, Grant's gazelle, in Kenya" (PDF). *Heredity*. **76** (5). สืบค้นเมื่อ 2008-06-19.
6. ↑  ปองพล อดิเรกสาร. *สัตว์ป่าแอฟริกา*. กรุงเทพฯ : เอเรียสบุ๊คส์, 2553. 272 หน้า. ISBN 978-616-90508-0-3

คอมมอนส์ มีภาพและสื่อเกี่ยวกับ:  
***Nanger granti***

แหล่งข้อมูลอื่น
---------------

 ข้อมูลที่เกี่ยวข้องกับ Nanger granti ที่วิกิสปีชีส์
**พระพุทธวิริยากร** หรือ **หลวงพ่อจิตร ฉันโน** (1 กรกฎาคม พ.ศ. 2390 - 7 มกราคม พ.ศ. 2457) อดีตเจ้าอาวาสวัดสัตตนารถปริวัตรวรวิหาร และวัดตาล จังหวัดราชบุรี ท่านเป็นพระที่เคร่งครัดในพระธรรมวินัย จึงเป็นที่เลื่อมใสศรัทธาแก่สาธุชนในเขตจังหวัดราชบุรีเป็นอย่างมาก เป็นพระอุปัชฌาย์ที่ได้ทำการอุปสมบทให้แก่กุลบุตรเป็นอันมาก เป็นที่โปรดปรานในพระบาทสมเด็จพระจุลจอมเกล้าเจ้าอยู่หัว จึงพระราชทานสิ่งของเครื่องใช้ต่าง ๆ ให้เป็นรางวัลเช่น ผ้าห่อคัมภีร์เยียรบับ ผ้าทิพย์ตรามงกุฎครอบ - จปร.กระเป๋าหนัง ย่ามปัก ผ้าปูโต๊ะลายมังกร พัดเฉลิม สมเด็จพระบรมโอรสาธิราช เจ้าฟ้ามหาวชิรุณหิศ สยามมกุฎราชกุมาร และของที่ระลึกในการเสด็จกลับจากยุโรป

ประวัติ
-------

**พระพุทธวิริยากร** หรือ **หลวงพ่อจิตร ฉนฺโน** ท่านเกิดเมื่อวันที่ 1 กรกฎาคม พ.ศ. 2390 ณ หมู่บ้านคลองยายแฟง อำเภอดำเนินสะดวก จังหวัดราชบุรี เดิมชื่อ จิตร บิดาชื่อ สมบุญ มารดาชื่อ ทิม พ.ศ. 2411 ได้อุปสมบทที่วัดตาล อำเภอเมือง จังหวัดราชบุรี โดยมีพระโสปาโก (ปาน) เจ้าอาวาสวัดบางคณฑี เป็นพระอุปัชฌาย์ พระสุมโน (โท) เป็นพระกรรมวาจาจารย์ พระสมุทรมุนี (หน่าย) เจ้าอาวาสวัดตาล เป็นพระอนุสาวนาจารย์ ได้รับฉายาว่า **ฉนฺโน** หลังจากอุปสมบทท่านได้ศึกษาพระธรรมวินัยในฐานะ พระนวกะต่อมาได้เดินทางเข้ากรุงเทพฯ เพื่อศึกษาพระปริยัติธรรมเพิ่มเติมในสำนักพระธรรมราชานุวัตร (ต่าย วารโณ) และสมเด็จพระมหาวีรวงศ์ (ยัง เขมาภิรโต) เมื่อทราบข่าวว่ามารดาของท่านป่วย ท่านได้กลับไปจำพรรษาอยู่ที่วัดตาลตามเดิม เมื่อพระครูขันตยาคม เจ้าอาวาสวัดตาลได้ย้ายไปปกครองวัดสัตตนารถปริวัตร ท่านจึงได้ปกครองวัดตาลสืบต่อมา ในปี พ.ศ. 2437 ได้รับการแต่งตั้งเป็นพระอุปัชฌาย์ฝ่ายคณะธรรมยุติกนิกาย ในมณฑลราชบุรี และย้ายมาดำรงตำแหน่งเจ้าอาวาสวัดสัตตนารถปริวัตร ท่านได้ร่วมสร้างวัตถุมงคลต่าง ๆ วัดจึงมีความเจริญยิ่งขึ้น 

ด้านสมณศักดิ์ วันที่ 8 มกราคม พ.ศ. 2432 ท่านได้รับแต่งตั้งเป็นพระครูสัญญาบัตรที่ *พระครูอุดมธิรคุณ* ไปอยู่วัดศรีสุริยวงศาราม มีนิตยภัตเดือนละ 2 ตำลึง รับพระราชทานตาลปัตรพุดตานหักทองขวางเป็นเครื่องยศ ต่อมาวันที่ 10 พฤศจิกายน พ.ศ. 2442 ได้รับพระราชทานสมณศักดิ์เป็นพระราชาคณะที่ *พระพุทธวิริยากรณ์* มีนิตยภัตเดือนละ 3 ตำลึง

พระพุทธวิริยากร อาพาธด้วยโรคชรา มรณภาพเมื่อวันที่ 7 มกราคม พ.ศ. 2457 (นับแบบปัจจุบันตรงกับ พ.ศ. 2458) สิริอายุได้ 68 ปี

อ้างอิง
-------


1. ↑   **หนังสือรวมสุดยอดพระคณาจารย์ทั้งหมด 180 พระองค์**
2. ↑  "ชีวประวัติหลวงพ่อจิตร ฉันโน". คลังข้อมูลเก่าเก็บจากแหล่งเดิมเมื่อ 2012-07-21. สืบค้นเมื่อ 2011-10-08.
3. ↑   หนังสือชีวประวัติหลวงพ่อจิต ฉันโน
4. ↑  ราชกิจจานุเบกษา, ตั้งตำแหน่งพระสงฆ์, เล่ม 6, ตอน 43, 26 มกราคม ร.ศ. 108, หน้า 488
5. ↑  ราชกิจจานุเบกษา, พระบรมราชโองการ ประกาศตั้งตำแหน่งพระสงฆ์, เล่ม 16, ตอน 34, 19 พฤศจิกายน ร.ศ. 118, หน้า 488
6. ↑  ราชกิจจานุเบกษา, ข่าวมรณภาพ, เล่ม 31, ตอน 0 ง, 17 มกราคม 2457, หน้า 2470
**อัลลัน ฟูเอนเตส** (Allan Fuentes) นักมวยสากลชาวฟิลิปปินส์ เกิดที่ จังหวัดมัสตาเบ ประเทศฟิลิปปินส์ สถิติการชก 29 ครั้ง ชนะ 12 (น็อค 1) เสมอ 5 แพ้ 12

ประวัติ
-------

ฟูเอนเตสขึ้นชกมวยสากลอาชีพครั้งแรกเมื่อ 16 มิถุนายน พ.ศ. 2543 ชนะคะแนน เรเนียล คอร์ปัส ที่ ฟิลิปปินส์ จากนั้น ชกชนะเป็นส่วนใหญ่ ต่อมาใน พ.ศ. 2547 เข้าแข่งขันในรายการ Philippine Professional Boxing League รุนจูเนียรแบนตัมเวท ปรากฏว่าแพ้คะแนน โรเซลิโต คัมปาน่า ตกรอบไป จากนั้น ได้ชิงแชมป์ ABCO เฉพาะกาลรุ่นแบนตัมเวทเมื่อ 30 เมษายน พ.ศ. 2547 แพ้คะแนน ฉัตรชัย อีลิทยิม ไม่ได้แชมป์ ฟูเอนเตสยังคงชกมวยอย่างต่อเนื่อง และเคยมาชกในไทยเมื่อ พ.ศ. 2548 แพ้น็อค วีรพล นครหลวงโปรโมชั่น ยก 3 และได้ชิงแชมป์ PABA รุ่นแบนตัมเวทที่ว่าง แพ้น็อค ทับทิมแดง ณ ราชวัตร ยก 3 เมื่อ 31 ตุลาคม พ.ศ. 2548 ใน พ.ศ. 2549 มาชกนอกรอบ แพ้คะแนน สายรุ้ง อ.สุวรรณศิลป์ หลังจากนั้น ฟูเอนเตสขึ้นชกอีกเพียง 2 ครั้ง หลังจากที่ชกแพ้คะแนน โมนิโก ลอเรนเต้ เมื่อ 29 กรกฎาคม พ.ศ. 2549 ฟูเอเตสก็แขวนนวมไป

เกียรติประวัติ
--------------

* เคยชิงแชมป์ต่อไปนี้แต่ไม่สำเร็จ
	+ ชิงแชมป์ ABCO เฉพาะกาลรุ่นแบนตัมเวทเมื่อ 30 เมษายน 2547 แพ้คะแนน ฉัตรชัย อีลิทยิม ที่ นครราชสีมา
	+ ชิงแชมป์ PABA รุ่นแบนตัมเวทเมื่อ 31 ตุลาคม 2548 แพ้น็อค ทับทิมแดง ณ ราชวัตร ยก 3 ที่ กทม.

อ้างอิง
-------

* สถิติการชก boxrec.com (อังกฤษ)
**อัลลิชต์** (อาหรับ: اللشت, อักษรโรมัน: *Al-Lišt*) เป็นหมู่บ้านชาวอียิปต์ที่ตั้งอยู่ทางใต้ของกรุงไคโร เป็นที่ตั้งของที่ฝังพระศพของราชวงศ์และชนชั้นสูงในช่วงสมัยราชอาณาจักรกลาง รวมถึงพีระมิดจำนวนสองแห่งที่สร้างโดยฟาโรห์อเมนเอมฮัตที่ 1 และฟาโรห์เซนุสเรตที่ 1 และพีระมิดประธานทั้งสองแห่งถูกล้อมรอบด้วยพีระมิดบริวารที่มีขนาดเล็กกว่าของเหล่าสมาชิกเชื้อพระวงศ์ และสุสานมาสตาบาอีกจำนวนมากของข้าราชการระดับสูงและสมาชิกในครอบครัวของพวกเขา สิ่งก่อสร้างเหล่านี้ถูกสร้างขึ้นตลอดช่วงของราชวงศ์ที่สิบสองและสิบสามแห่งอียิปต์ และสถานที่นี้ยังเป็นที่รู้จักสำหรับหลุมฝังศพของสตรีผู้หนึ่งนามว่า เซเนบติซิ ซึ่งไม่ได้ถูกโจรปล้นสุสานเข้ามาบุกรุกและได้ค้นพบชุดเครื่องประดับ พีระมิดของฟาโรห์เซนุสเรตที่ 1 ยังคงหลงเหลืออยู่ในสภาพที่ดีเยี่ยมที่สุดจากสิ่งปลูกสร้างที่สร้างขึ้นช่วงเวลานั้น โลงศพในหลุมฝังศพของหัวหน้านักบวชนามว่า เซเซนเนปเนฟ ซึ่งมีตำราคัมภีร์มรณะของชาวอียิปต์โบราณในรูปแบบแรกสุดที่ค้นพบ

เขตพื้นที่เมืองอียิปต์โบราณของอัลลิชต์ อยู่ยนบนฝั่งตะวันตกของแม่น้ำไนล์ ประมาณ 65 กม. ทางใต้ของเมืองไคโร ซึ่งเป็นสุสานของราชวงศ์ที่สิบสอง แห่งอียิปต์ใกล้กับเมืองอิทจ์-ทาวี ซึ่งเป็นที่มาของชื่อหมู่บ้านในสมัยปัจจุบัน

อ้างอิง
-------

1. ↑  Willoughby, Jennifer (2012). "El-Lisht". *The Encyclopedia of Ancient History*. doi:10.1002/9781444338386.wbeah15146. ISBN 9781444338386.
2. ↑  Peust, Carsten (2010). *Die Toponyme vorarabischen Ursprungs im modernen Ägypte*. Göttingen. p. 57.
**อัลมา ซาดิช**(บอสเนีย:Alma Zadić) เป็นทนายความ นักกฎหมายและนักการเมืองชาวบอสเนียในออสเตรีย เธอได้รับเลือกให้เป็นรัฐมนตรีกระทรวงยุติธรรมในคณะรัฐบาลชุดที่สองของนายกรัฐมนตรีเซบัสทีอัน ควทซ์ เธอได้กลายเป็นชาวบอสเนียคนแรกที่ได้เป็นรัฐมนตรีของประเทศออสเตรีย

อัลมา ซาดิช เกิดในวันที่ 24 พฤษภาคม ค.ศ. 1984 ที่เมืองตุซลา, บอสเนียและเฮอร์เซโกวีนา, ยูโกสลาเวีย หรือ บอสเนียและเฮอร์เซโกวีนา ในปัจจุบัน ขณะอายุได้10ขวบ เกิดสงครามยูโกสลาเวีย พ่อแม่ของเธอจึงพาเธอลี้ภัยสงครามไปอาศัยอยู่ในเวียนนา, ออสเตรีย เธอจบการศึกษาจากโรงเรียนมัธยมEttenreichgasse และ ในปี 2003 เธอได้ต่อปริญญาตรีคณะนิติศาสตร์ มหาวิทยาเวียนนา ต่อมาในปี 2007 เธอได้ต่อ มหาวิทยาลัยพระหฤทัยคาทอลิกและเป็นนักศึกษาฝึกงานที่ ศาลศาลอาญาระหว่างประเทศอดีตยูโกสลาเวีย ในปี 2010 เธอจบการศึกษา นิติศาสตรมหาบัณฑิต ที่มหาวิทยาลัยโคลัมเบีย และ ทำงานเป็นทนายความและนักกฎหมายใน เวียนนา, ออสเตรีย และได้ร่วมงานกับพรรค The Greens – The Green Alternative จนได้เป็นสมาชิกสภาแห่งชาติออสเตรีย ในวันที่9 พฤศจิกายน 2017 และ ได้รับเลือกเป็นรัฐมนตรีกระทรวงยุติธรรม ภายหลังพรรคประชาชนออสเตรียและพรรคกรีน ชนะการเลือกตั้งเมื่อวันที่ 29 กันยายน 2019

ที่มาประวัติส่วนตัว
-------------------

อ้างอิง
-------

1. ↑  JETZT ins Justizministerium[*ลิงก์เสีย*]
2. ↑  Tuzlanka, Alma Zadić u Vladi Sebastiana Kurza,
**สารบัญแฟ้มทือโก 2** (Tycho-2 Catalogue) เป็นสารบัญแฟ้มดาวฤกษ์ที่รวบรวมดาวฤกษ์ไว้มากถึงกว่า 2.5 ล้านดวง สารบัญแฟ้มนี้รวบรวมข้อมูลทั้งตำแหน่ง การเคลื่อนที่เฉพาะ และโชติมาตรของดาวทั้งสิ้น 2,539,913 ดวง สำหรับดาวคู่นั้นโดยทั่วไปจะถูกบันทึกแยกจากกันชัดเจนถ้าระยะห่างจากกันมากกว่า 0.8 พิลิปดา ในขณะที่ในสารบัญแฟ้มทือโกเดิมจะแยกเฉพาะที่ห่างจากกันมากกว่า 2 พิลิปดา ในรายการนี้ประกอบด้วย 99% ของดาวฤกษ์ที่โชติมาตรปรากฏถึงอันดับ 11 และ 90% ของดาวฤกษ์ถึงอันดับ 11.5

ข้อมูลขนาดและตำแหน่งที่ใช้ในการสร้างสารบัญแฟ้มถูกรวบรวมโดยดาวเทียมฮิปปาร์โคสขององค์การอวกาศยุโรป โดยใช้ข้อมูลการสังเกตจากอุปกรณ์ยืนยันสภาพและควบคุมอุปกรณ์สังเกตการณ์เสริมของดาวเทียมฮิปปาร์โคส เช่นเดียวกับสารบัญแฟ้มทือโก แต่สารบัญแฟ้มทือโก 2 ใช้เทคโนโลยีการวิเคราะห์ภาพขั้นสูงกว่าและมีการทำการวิเคราะห์ซ้ำโดยเสริมด้วยข้อมูลจากสารบัญแฟ้มอื่น ๆ ด้วย จึงค่อนข้างเที่ยงตรงกว่าสารบัญแฟ้มทือโกเดิม และยังมีดาวเพิ่มอีกจำนวนมาก

ความเที่ยงตรงเฉลี่ยโดยรวมของตำแหน่งดาวอยู่ที่ความคลาดเคลื่อนประมาณ 60 มิลลิพิลิปดา เนื่องจากมีการครอบคลุมถึงดาวที่จางกว่าซึ่งสังเกตได้ยากกว่า ความเที่ยงตรงเฉลี่ยจึงแย่กว่าสารบัญแฟ้มทือโกเดิมซึ่งมีความคลาดเคลื่อนอยู่ที่ 25 มิลลิพิลิปดา สำหรับดาวฤกษ์ที่สว่างกว่าอันดับ 9 จะมีความเที่ยงตรง 7 มิลลิพิลิปดา ซึ่งพอ ๆ กับสารบัญแฟ้มทือโกเดิม แต่สำหรับดาวจาง ๆ จะมีความเที่ยงตรงมากกว่า

อ้างอิง
-------

1. ↑  Høg, E. (2000). "The Tycho-2 Catalogue of the 2.5 million brightest stars". *Astronomy & Astrophysics*. **355**: L27–L30. Bibcode:2000A&A...355L..27H.
2. ↑  Høg, E. (1997). "The Tycho Catalogue". *Astronomy & Astrophysics*. **323**: L57–L60. Bibcode:1997A&A...323L..57H.
**การลงประชามติแยกเป็นเอกราช**เกิดขึ้นที่สาธารณรัฐสังคมนิยมโซเวียตลัตเวีย เมื่อวันที่ 3 มีนาคม ค.ศ. 1991 ควบคู่ไปกับการทำประชามติที่คล้ายกันในสาธารณรัฐสังคมนิยมโซเวียตเอสโตเนียในวันเดียวกัน การลงประชามติยังเป็นที่รู้จักกันในชื่อ "การสำรวจความคิดเห็นเกี่ยวกับเอกราชของสาธารณรัฐลัตเวีย" ผู้มีสิทธิเลือกตั้งถูกถามว่า "คุณสนับสนุนสาธารณรัฐลัตเวียที่เป็นประชาธิปไตยและเป็นอิสระหรือไม่" พลเรือนสาธารณรัฐลัตเวียที่ขึ้นทะเบียนในหน่วยของกองทัพโซเวียตก็มีสิทธิ์ลงคะแนนในแบบสำรวจนี้

เอกราชของลัตเวียได้รับการฟื้นฟูในวันที่ 21 สิงหาคม ค.ศ. 1991

ผลการลงมติ
----------

| ตัวเลือก | คะแนน | % |
| --- | --- | --- |
| เห็นด้วย | 1,227,562 | 74.9 |
| ไม่เห็นด้วย | 411,374 | 25.1 |
| งดออกเสียง/บัตรเสีย | 27,192 | – |
| **รวมทั้งหมด** | **1,666,128** | **100** |
| ผู้ใช้สิทธิ์ทั้งหมด | 1,902,802 | 87.6 |
| Source: |

อ้างอิง
-------

1. ↑  Dieter Nohlen & Philip Stöver (2010) *Elections in Europe: A data handbook*, p1122 ISBN 978-3-8329-5609-7
2. ↑  Nohlen & Stöver, p1136
3. ↑  Central Election Commission of Latvia. *Latvian independence poll* เก็บถาวร 2012-01-24 ที่ เวย์แบ็กแมชชีน (in Latvian)
วัตถุคอลด์เวลล์ทั้งหลาย
**สารบัญแฟ้มคอลด์เวลล์** (Caldwell catalogue) เป็นสารบัญแฟ้มทางดาราศาสตร์ที่รวบรวมกระจุกดาว เนบิวลา ดาราจักร รวมทั้งหมด 109 รายการสำหรับนักดาราศาสตร์สมัครเล่น จัดทำขึ้นโดยแพทริก อัลเฟรด คอลด์เวลล์-มัวร์ ในฐานะนะส่วนต่อเติมของสารบัญแฟ้มเมซีเย

แม้ว่านักดาราศาสตร์สมัครเล่นมักจะใช้สารบัญแฟ้มเมซีเยเป็นรายการวัตถุที่เหมาะสำหรับการสังเกตการณ์ แต่มัวร์ตั้งข้อสังเกตว่าสารบัญแฟ้มเมซีเยยังไม่ได้ครอบคลุมวัตถุสว่างอีกเป็นจำนวนมาก เช่น กระจุกดาวสามเหลี่ยมหน้าวัว กระจุกดาวแฝด (NGC 869 และ NGC 884) และ NGC 253 มัวร์ระบุเพิ่มเติมว่าสารบัญแฟ้มเมซีเย ซึ่งรวบรวมจากการสังเกตการณ์ในซีกโลกเหนือ ไม่รวมวัตถุที่มีความสว่างในซีกฟ้าใต้ เช่น กระจุกดาวโอเมกาคนครึ่งม้า, Centaurus A, NGC 4755 และ 47 Tucanae ในไม่ช้า เขาจึงได้รวบรวมสารบัญแฟ้มที่มีวัตถุ 109 ชิ้น ซึ่งเป็นจำนวนเท่ากับสารบัญแฟ้มของเมซีเย และเผยแพร่ในนิตยสาร Sky & Telescope ในเดือนธันวาคม 1995

หลังจากตีพิมพ์ สารบัญแฟ้มได้รับการตอบรับอย่างดีจากนักดาราศาสตร์สมัครเล่น และข้อผิดพลาดเล็กน้อยในฉบับปี 1995 ได้รับการแก้ไขในภายหลัง "C" ของคอลด์เวลล์ถูกใช้เพื่อตั้งชื่อวัตถุในสารบัญแฟ้ม เนื่องจากนามสกุล "M" ของมัวร์ได้ถูกนำมาใช้กับสารบัญแฟ้มของเมซีเยแล้ว

ดังที่กล่าวไว้ข้างต้น รายการนี้รวมถึงวัตถุที่ได้รับการระบุแล้วโดยนักดาราศาสตร์มืออาชีพและนักดาราศาสตร์สมัครเล่นสามารถสังเกตได้อย่างง่ายดาย สารบัญแฟ้มคอลด์เวลล์โดยทั่วไปจะเรียงตามลำดับเดคลิเนชันจากเหนือไปใต้ ซึ่งแตกต่างจากสารบัญแฟ้มของเมซีเยซึ่งแสดงรายการดาวตามลำดับการค้นพบ (ยกเว้น NGC 4244 และกระจุกดาวสามเหลี่ยมหน้าวัว) ฉบับพิมพ์ครั้งแรกยังมีการสับสน NGC 6087 กับ NGC 6067 และระบุ IC 2944 ผิดว่าเป็นกระจุกดาวแกมมาคนครึ่งม้า

แผนภูมิดาวคอลด์เวลล์
--------------------

จำนวนวัตถุที่บันทึกแบ่งตามประเภท
--------------------------------

|  |  |
| --- | --- |
| เนบิวลามืด | 1 |
| ดาราจักร | 35 |
| กระจุกดาวทรงกลม | 18 |
| เนบิวลา | 9 |
| กระจุกดาว | 25 |
| กระจุกดาวและเนบิวลา | 6 |
| เนบิวลาดาวเคราะห์ | 13 |
| ซากมหานวดารา | 2 |
| รวมทั้งหมด | 109 |

อ้างอิง
-------

1. 1 2 3  O'Meara, Stephen James (3 กุมภาพันธ์ 2003). *The Caldwell Objects*. Deep-sky Companions. Cambridge University Press. ISBN 978-0-521-82796-6. OCLC 612084980.
2. ↑  "Caldwell Club Introduction". สืบค้นเมื่อ 2006-09-08.
3. ↑  Moore, Patrick (ธันวาคม 1995). "Beyond Messier: The Caldwell Catalog". *Sky & Telescope*. **90**: 38. Bibcode:1995S&T....90f..38M. คลังข้อมูลเก่าเก็บจากแหล่งเดิมเมื่อ 2007-03-25.
4. ↑  Mobberley, Martin (21 กันยายน 2009). *The Caldwell Objects and How to Observe Them*. Astronomers' Observing Guides. Springer. ISBN 978-1-4419-0325-9. OCLC 609983539.
**ยอดมนุษย์ยุทธจักร** (อังกฤษ: The 36Th Chamber Of Shaolin, The Master Killer, Shaolin Master Killer, Shao Lin san shi liu fang) เป็นภาพยนตร์กำลังภายใน-กังฟูสัญชาติฮ่องกง ที่ออกฉายในปี ค.ศ. 1978 กำกับโดย หลิว เจียเหลียง นำแสดงโดย กอร์ดอน หลิว

เนื้อเรื่องย่อ
--------------

เหล่าผู้รักชาติที่ต่อต้านราชวงศ์ชิงของแมนจู ภายใต้การนำของเฮ่อกวงฮั่น มีศูนย์รวมในกวางตุ้งโดยเปิดเป็นโรงเรียนสอนหนังสือ หลิวอู๋ตี๊ ลูกศิษย์คนหนึ่งของเขา ก็เป็นผู้หนึ่งที่เข้าร่วมขบวนการด้วย เขาทำหน้าที่ส่งข่าวความลับให้เพื่อนๆ จนกระทั่ง นายพลเทียนต๊ะ แห่งราชวงศ์ชิงที่ประจำในกวางตุ้ง สั่งให้ทหารล้อมโรงเรียนและฆ่าเฮ่อกวงฮั่น พร้อมลูกศิษย์ทั้งหมดรวมทั้งพ่อของ หลิวอู๋ตี๊ ด้วย เขาจึงหนีมายังวัดเส้าหลินเพื่อขอเรียนวิทยายุทธและหวังจะกลับไปแก้แค้นให้พ่อและอาจารย์รวมทั้งพวกพ้องของตน

นักแสดง
-------

* กอร์ดอน หลิว รับบท หลิว อู๋ตี้/พระสงค์ซันเต๋อ
* หลอ เลีย รับบท นายพลเทียนต๊ะ
* อู๋ หยาง รับบท หง ซีกวน
* สือ เจ้าเชียง รับบท ลู่ อ๊ะไซ่
* หวู หังเฉิง รับบท ถัง เชียนฉิง

อ้างอิง
-------

1. ↑

แหล่งข้อมูลอื่น
---------------

* *ยอดมนุษย์ยุทธจักร* ที่อินเทอร์เน็ตมูวีเดตาเบส
* *ยอดมนุษย์ยุทธจักร* ที่ออลมูวี
**สารบัญแฟ้มฮิปปาร์โคส** (Hipparcos Catalog) เป็นสารบัญแฟ้มดาวฤกษ์ที่มีดาวฤกษ์ 118,218 ดวง มักเรียกชื่อด้วยตัวย่อว่า **HIP**

ภาพรวม
------

สารบัญแฟ้มนี้ได้รับการเผยแพร่ในเดือนมิถุนายน 1997 โดยรวบรวมผลจากการสังเกตการณ์ดาวฤกษ์ 4 ปีโดยดาวเทียมฮิปปาร์โคส ซึ่งเป็นดาวเทียมดาราศาสตร์ขององค์การอวกาศยุโรปที่ถูกส่งไปในปี 1988 มีลักษณะเฉพาะด้วยการรวมข้อมูลเช่น พารัลแลกซ์ดาวฤกษ์ที่มีความแม่นยำและครอบคลุมมากกว่าข้อมูลที่ได้รับจากการสังเกตการณ์ภาคพื้นดินในอดีตที่ผ่านมา โชติมาตรปรากฏจำกัดอยู่ที่อันดับ 12.4 แต่ดาวที่สว่างกว่าอันดับ 9 นั้นสังเกตได้ดีและมีความเที่ยงตรงสูง

ความเที่ยงตรงในการสังเกตการณ์ตำแหน่งของดาวฤกษ์ที่สว่างกว่าอันดับ 9 คือ 0.77 มิลลิพิลิปดา (ไรต์แอสเซนชัน) และ 0.64 มิลลิพิลิปดา (เดคลิเนชัน) โดยเฉลี่ย แม้ว่าจะแตกต่างกันไปตามตำแหน่งบนทรงกลมท้องฟ้า ความแม่นยำของพารัลแลกซ์ดาวฤกษ์สำหรับดาวฤกษ์ที่สว่างกว่าอันดับ 9 คือ 0.97 มิลลิพิลิปดาโดยเฉลี่ย ซึ่งสอดคล้องกับความสามารถในการวัดระยะทางของดาวฤกษ์ที่ระยะห่างประมาณ 100 พาร์เซกด้วยความแม่นยำ 10% มีดาว 20,853 ดวงที่มีความคลาดเคลื่อนของระยะทางน้อยกว่า 10% และดาว 49,399 ดวงที่มีความคลาดเคลื่อนน้อยกว่า 20% ความแม่นยำของการเคลื่อนที่ที่เหมาะสมคือ 0.88 มิลลิพิลิปดา/ปี และ 0.74 มิลลิพิลิปดา/ปี (ตามแนวเดคลิเนชัน) โดยเฉลี่ย หลังจากปี 1997 การวิเคราะห์สภาพของดาวเทียมและการปรับเทียบอุปกรณ์สังเกตการณ์ยังคงดำเนินต่อไป และทำการวิเคราะห์ซ้ำรวมถึงผลกระทบต่าง ๆ ผลลัพธ์ได้รับการตีพิมพ์ในชื่อในปี 2007

ในเวลาเดียวกันสารบัญแฟ้มทือโกก็ได้รับการรวบรวมขึ้นมาด้วย อย่างไรก็ตาม เนื่องจากสารบัญแฟ้มทือโกอิงตามข้อมูลการสังเกตจากอุปกรณ์ช่วยการสังเกตและยืนยันสภาพของดาวเทียมฮิปปาร์โคส สารบัญแฟ้มฮิปปาร์โคสจึงมีความเที่ยงตรงของตำแหน่งที่สูงกว่าสารบัญแฟ้มทือโกมาก อย่างไรก็ตามสารบัญแฟ้มทือโก และ สารบัญแฟ้มทือโก 2 ที่วิเคราะห์ใหม่มีดาวจำนวนมาก รวมถึงดาวที่จางกว่าในสารบัญแฟ้มของ ฮิปปาร์โคส ดังนั้นดาวเหล่านี้จึงมีประโยชน์มากสำหรับวัตถุประสงค์บางอย่าง

สารบัญแฟ้มฮิปปาร์โคสได้เพิ่มจำนวนดาวฤกษ์ที่มีการวัดระยะห่างจากโลกขึ้นมาอย่างมาก นอกจากนี้ข้อมูลยังเปิดเผยต่อสาธารณะและเข้าถึงได้ง่าย จึงถูกนำไปใช้ในลักษณะต่าง ๆ และมีมูลค่าสูง ได้มีการตีพิมพ์หนังสือที่รวบรวมโดยมิเชล เพอรีแมน ซึ่งเป็นผู้จัดการโครงการดาวเทียมฮิปปาร์โคส

อ้างอิง
-------

1. ↑  *天文学大事典* (初版第1版 ed.). 地人書館. p. 565頁. ISBN 978-4-8052-0787-1.
2. ↑  ヒッパルコスJAXA
3. ↑  Perryman, M.A.C. (1997). "The Hipparcos Catalogue". *Astronomy & Astrophysics*. **323**: L49–L52. Bibcode:1997A&A...323L..49P.
4. ↑  Van Leeuwen, Floor (2007). *Hipparcos, the New Reduction of the Raw Data*. Springer, Dordrecht. ISBN 1-4020-6341-5.Van Leeuwen, Floor (2007). *Hipparcos, the New Reduction of the Raw Data*. Springer, Dordrecht. ISBN 1-4020-6341-5.
5. ↑  Perryman, Michael (2009). *Astronomical Applications of Astrometry: Ten Years of Exploitation of the Hipparcos Satellite Data*. Cambridge University Press. p. 692. ISBN 978-0-521-51489-7.Perryman, Michael (2009). *Astronomical Applications of Astrometry: Ten Years of Exploitation of the Hipparcos Satellite Data*. Cambridge University Press. p. 692. ISBN 978-0-521-51489-7.
**สารบัญแฟ้มดัชนี** (อังกฤษ: Index Catalogue) มักเรียกโดยย่อว่า **IC** เป็นสารบัญแฟ้มทางดาราศาสตร์ 2 รายการที่ประกอบไปด้วยกระจุกดาว เนบิวลา และดาราจักร เรียบเรียงขึ้นโดยจอห์น ไดรเยอร์ เพื่อเสริมสารบัญแฟ้มทั่วไปใหม่ (NGC)

เริ่มจากในปี 1894 ได้มีการเผยแพร่สารบัญแฟ้มของวัตถุท้องฟ้า 1,529 ชิ้นก่อน และในปี 1908 มีการเผยแพร่สารบัญแฟ้มอีกรายการที่มีวัตถุ 3,857 ชิ้น อาจมีการแยกเรียกแบบแรกเรียกว่า IC และแบบหลังเรียกว่า 2IC เมื่อมีความจำเป็นต้องแยกความแตกต่างระหว่างกัน แต่โดยปกติแล้วทั้งสองจะเรียกรวมว่า IC โดยไม่มีการแบ่งแยก วัตถุท้องฟ้าที่แสดงในรายการนั้นเรียงลำดับตามไรต์แอสเซนชันโดยอ้างอิงวิษุวัตปี 1860 โดยแยกระหว่าง IC และ 2IC 

ในขณะที่รวบรวม 2IC การสังเกตการณ์โดยใช้การถ่ายภาพทางดาราศาสตร์เริ่มแพร่หลาย ดาราจักรที่โชติมาตรต่ำจำนวนมากจึงมีรายชื่ออยู่ใน 2IC นอกจากนี้ยังได้มีการเขียนแสดงตำแหน่งในระบบพิกัดศูนย์สูตรโดยอ้างอิงตามวิษุวัตปี 1900 ด้วย

สารบัญแฟ้ม NGC 2000.0 ซึ่งสร้างขึ้นในปี 1988 แสดงรายการวัตถุท้องฟ้าที่แสดงใน IC และ 2IC หลังจากแปลงพิกัดเป็นวิษุวัตปี 2000

อ้างอิง
-------

1. ↑  *オックスフォード天文学辞典* (初版第1刷 ed.). 朝倉書店. p. 29頁. ISBN 4-254-15017-2.
2. 1 2 3 4 5  『全天星雲星団ガイドブック』pp.23-25「星表について」。
ยอดเขาซีซาปังมา
**ยอดเขาซีซาปังมา** (ทิเบต: ཤིས་ས་སྤང་མ།, ไวลี: *shis sa spang ma*, พินอินทิเบต: *Xisabangma*) หรือ **ยอดเขาซึเซี่ยปังหม่า** ( จีนตัวย่อ: 希夏帮马峰; จีนตัวเต็ม: 希夏幫馬峰; พินอิน: *Xīxiàbāngmǎ Fēng*) เป็นยอดเขาสูงที่สุดในประเทศจีน และสูงเป็นอันดับที่ 13 ของโลก มีความสูง 8,046 เมตร ตั้งอยู่ทางตอนใต้ของทิเบต ใกล้ชายแดนเนปาล นับเป็นยอดเขาสูงเกิน 8 พันเมตรเพียงแห่งเดียวที่อยู่ในประเทศจีน (ข้อมูลบางแห่งระบุความสูง 8,013 เมตร และบางแห่ง 8,027 เมตร ซึ่งทำให้ยอดเขาซีซาปังมาสูงเป็นอันดับ 14 ของโลก) 

ชื่อ "ซีซาปังมา" เป็นภาษาทิเบต มีความหมายว่า "ยอดเขาเหนือทุ่งหญ้า"  ยอดเขานี้มีชื่อในภาษาสันสกฤตว่า **โคสาอินถาน** (गोसाईंथान) มีความหมายว่า "ดินแดนแห่งพระเจ้า"  นอกจากนี้ ซีซาปังมา ยังอาจแปลความหมายได้ว่า "หญิงชาวเชอร์ปา"

เนื่องจากภูเขานี้อยู่ในเขตประเทศจีน ซึ่งค่อนข้างเข้มงวด ทำให้มีนักปีนเขาจำนวนไม่มากได้ปีนเขาลูกนี้ นักปีนเขากลุ่มแรกที่ขึ้นถึงยอดเขานี้เป็นชาวจีน เมื่อวันที่ 2 พฤษภาคม พ.ศ. 2507 เป็นยอดเขาความสูงเกิน 8,000 เมตร ที่มีผู้ปีนถึงยอดเป็นลำดับหลังสุด ในจำนวน 14 ยอดเขา

อ้างอิง
-------

* "8000/80 Expedition" Celebrating the 80th Birthday of His Majesty King Bhumibol Adulyadej

แหล่งข้อมูลอื่น
---------------

* Shishapangma on Peakware เก็บถาวร 2010-01-02 ที่ เวย์แบ็กแมชชีน
* Shishapangma expedition report with photos เก็บถาวร 2011-05-15 ที่ เวย์แบ็กแมชชีน

| * ด
* ค
* ก
ยอดเขาแปดพันเมตร |
| --- |
| 
* เอเวอเรสต์
* เคทู
* กันเจนชุงคา
* โลตเซ
* มะกะลู
* โชโอยู
* เธาลาคีรี
* มนาสลุ
* นังกาปาร์บัต
* อันนปูรณะ
* แกเชอร์บรูม 1
* บรอดพีก
* แกเชอร์บรูม 2
* ซีซาปังมา

 |

พิกัดภูมิศาสตร์: 28°21′N 85°47′E﻿ / ﻿28.350°N 85.783°E﻿ / 28.350; 85.783
**สารบัญแฟ้มพื้นฐาน** (เยอรมัน: *Fundamental Katalog*) เป็นสารบัญแฟ้มดาวฤกษ์ที่มีความแม่นยำสูงในการบันทึกตำแหน่ง แม้ว่าจำนวนดาวฤกษ์ที่อธิบายไว้ในรายการนี้จะน้อย แต่ความแม่นยำของตำแหน่งนั้นสูงมาก ดังนั้นจึงสามารถกำหนดระบบพิกัดอ้างอิงได้จากความสัมพันธ์ของตำแหน่งดาวฤกษ์ จนถึงปัจจุบันได้รับการตีพิมพ์แล้วรวมทั้งหมด 6 เล่ม

ตัวย่อคือ FK จากชื่อภาษาเยอรมัน **F**undamental-**K**atalog ชื่อดาวฤกษ์ในสารบัญแฟ้มนี้จะถูกเรียกโดยขึ้นต้นด้วย FK แล้วตามด้วยหมายเลขของฉบับการแก้ไข แล้วตามด้วยหมายเลขลำดับในฉบับนั้น ตัวอบ่างเช่นดาวอัลฟาแกะคือ FK5 74

การปรับปรุงแก้ไข
----------------

### FK

สารบัญแฟ้มดาวฤกษ์พื้นฐานเล่มแรกได้รับการตีพิมพ์ใน ปี 1907 ในหนังสือประจำปีทางดาราศาสตร์เบอร์ลินของประเทศเยอรมนี

### FK3

**FK3** (สารบัญแฟ้มปัจจัยพื้นฐานฉบับที่สาม) ตีพิมพ์ในปี 1937 ครอบคลุมดาวฤกษ์ 873 ดวง เป็นสารบัญแฟ้มของดาวฤกษ์ฉบับแรกที่มีตำแหน่งที่กำหนดไว้อย่างแม่นยำ แผนภูมิดาวนี้เป็นมาตรฐานจนกระทั่งถึงเมื่อมี FK4 ระบบในตอนนั้นได้ถูกใช้ต่อไปจนถึง FK6

### FK4

**FK4** (สารบัญแฟ้มปัจจัยพื้นฐานฉบับที่สี่) ได้รับการวัดและเผยแพร่ใน ปี 1963 โดยมีรายการดาวฤกษ์ 1,535 ดวงตั้งแต่ ต้นยุคอ้างอิง 1,950.0 ถึง 1,975.0 วัดที่สถาบันการคำนวณทางดาราศาสตร์แห่งมหาวิทยาลัยไฮเดิลแบร์ค ประเทศเยอรมนี มีความแม่นยำมากกว่า FK3 มาก

**FK4S** (ส่วนเสริมของสารบัญแฟ้มปัจจัยพื้นฐานฉบับที่สี่) แก้ไขและเสริมดาวฤกษ์ 1,987 ดวง มากกว่าที่ระบุไว้ใน FK4

### FK5

**FK5** (สารบัญแฟ้มปัจจัยพื้นฐานฉบับที่ห้า) เป็นบันทึกการสังเกตล่าสุดใน ปี 1988 เพิ่มเติมจากดาวฤกษ์ของ FK4 มีการระบุตำแหน่งของดาวฤกษ์ 1,535 ดวง

ฉบับต่อขยายเพิ่มของ FK5 ในปี 1991 ได้เพิ่มดาวฤกษ์พื้นฐาน 3,117 ดวง

### FK6

**FK6** (สารบัญแฟ้มปัจจัยพื้นฐานฉบับที่หก) เพิ่มเติมจาก FK5 โดยเป็นบันทึกการสังเกตการณ์ล่าสุดใน ปี 2000 สัมพันธ์กับ ICRF ที่มีข้อมูลจากดาวเทียมฮิปปาร์โคส ความแม่นยำของตำแหน่งนั้นสูงที่สุดในสารบัญแฟ้มดาวฤกษ์ส่วนใหญ่ ประกอบด้วย 2 เล่ม ได้แก่ FK6(I) และ FK6(III) โดยมีดาวฤกษ์ 878 ดวงที่อธิบายไว้ใน FK6(I) และ 3,272 ดวงใน FK6(III) ทั้งคู่เพิ่มเติมจาก FK5 โดยใช้ข้อมูลจากสารบัญแฟ้มดาวฤกษ์ของยานฮิปปาร์โคส

อ้างอิง
-------

1. ↑  *天文学大事典* (初版第1版 ed.). 地人書館. p. 146頁. ISBN 978-4-8052-0787-1.
**ยอดเซียน ยอดมนุษย์** (อังกฤษ: Return to the 36th Chamber, Shao Lin ta peng hsiao tzu, Return of the Master Killer or Master Killer II จีน: 少林搭棚大師) เป็นภาพยนตร์กำลังภายใน-กังฟูสัญชาติฮ่องกง ที่ออกฉายในปี ค.ศ. 1985 กำกับโดย หลิว เจียเหลียง ภาพยนตร์เรื่องนี้เป็นภาคสองของภาพยนตร์ชุด ยอดมนุษย์ยุทธจักร และมีภาคต่อเป็นภาคสุดท้ายคือภาพยนตร์เรื่อง ยอดมนุษย์เส้าหลิน

เนื้อเรื่องย่อ
--------------

เซิน กับพวกคนงานถูกเถ้าแก่หวัง ข่มเหงรังแกโดยหักเงินค่าแรงไปจ่ายให้พวกสิบสองกระบองแมนจูที่มาคุมงาน แต่ เชากับหง เกิดไม่พอใจจึงได้ให้ เจี๊ยะน้องชายของเซินปลอมตัวเป็นหลวงจีนซานเตอะ มาสั่งสอนพวกหัวหน้าคนงานกับพวกสิบสองกระบอง ครั้งแรกก็ทำได้สำเร็จ ต่อมาถูกเถ้าแก่หวังจับได้ ทำให้พวก เจี๊ยะ กับคนงานถูกซ้อมจนอ่วมไปหมด เจี๊ยะ จึงตั้งใจไปฝึกมวยที่เส้าหลิน หวังว่าจะได้กลับมาขอความเป็นธรรมให้กับพวกคนงาน เจี๊ยะ ได้ไปที่เส้าหลินและได้พบกับ หลวงจีนซานเตอะ แต่หลวงจีนซานเตอะ ไม่รับเจี๊ยะไว้เป็นศิษย์ แต่ให้สร้างนั่งร้านรอบหอ 36 เจี๊ยะ จึงค่อยๆ ฝึกมวยไปและสำเร็จโดยไม่รู้ตัวหลังจากนั้นก็กลับไปที่โรงงานย้อมผ้าเพื่อดวลกับเถ้าแก่หวัง เพื่อขอความเป็นธรรมให้กับพวกคนงานที่ถูกข่มเหงรังแก

นักแสดงนำ
---------

* หลิว เจียฮุย รับบท ฉู่ เจินเชียะ
* คารา ฮุ่ย รับบท เสี่ยวหง
* เสี่ยว เหอ รับบท อาเชา
* หวัง ชิงเหอ รับบท ลุงหลี่
* หวา หลุน รับบท เจ้า เจิ้ง
* หลี่ กิงจ๊วะ รับบท เจ้าอาวาสซันเต๋อ

อ้างอิง
-------

แหล่งข้อมูลอื่น
---------------

* *ยอดเซียน ยอดมนุษย์* ที่อินเทอร์เน็ตมูวีเดตาเบส
* *ยอดเซียน ยอดมนุษย์* ที่ออลมูวี
การเติบโตทางเศรษฐกิจที่ผ่านมามีการกระตุ้นอุตสาหกรรมก่อสร้างทางการคลังและการเงิน ทำให้เหลือบ้านใหม่ขายไม่ออกตกค้าง และโครงการใหญ่ที่ไม่มีกำไรอย่างสะพานยาวูซสุลต่านเซลิม (ในภาพ)
**วิกฤตเงินตราและหนี้ตุรกี พ.ศ. 2561** เป็นวิกฤตการเงินที่กำลังดำเนินอยู่ในประเทศตุรกีโดยมีผลสะท้อนระหว่างประเทศเนื่องจากการระบาดทางการเงิน เงินตราลีราตุรกีเสื่อมมูลค่า มีอัตราเงินเฟ้อสูง ต้นทุนการกู้ยืมสูงขึ้น และมีการผิดนัดชำระหนี้สูงขึ้นตาม วิกฤตดังกล่าวเกิดจากการขาดดุลบัญชีเดินสะพัดและหนี้เงินตราต่างประเทศมากเกินของเศรษฐกิจตุรกี กอปรกับความเป็นเผด็จการที่เพิ่มขึ้นของประธานาธิบดีเรเจป ไตยิป แอร์โดอัน และความคิดแหวกประเพณีของเขาเกี่ยวกับนโยบายอัตราดอกเบี้ย

แม้วิกฤตดังกล่าวขึ้นชื่อเรื่องการลดค่าเงินครั้งสำคัญเป็นระลอก แต่ระยะหลังยังมีการผิดนัดชำระหนี้และการหดตัวทางเศรษฐกิจในที่สุด อัตราเงินเฟ้อแตะสองหลักทำให้เกิดภาวะเศรษฐกิจชะงักงัน (stagflation) ตามมา

อ้างอิง
-------

1. ↑  Mark Bentley (19 April 2018). "Turkish real estate ills reflect Erdoğan's snap poll decision". Ahval. คลังข้อมูลเก่าเก็บจากแหล่งเดิมเมื่อ 2018-06-12. สืบค้นเมื่อ 2018-08-12.
2. ↑  Marc Champion; Cagan Koc (22 June 2018). "A Crazy $200 Billion Says Erdogan Wins His Election Bet". Bloomberg.
3. ↑  "Turkish property firms to slash prices in one-month drive to revive market". Reuters. 15 May 2018.
4. ↑  "İşte köprü gerçekleri". *Hurriyet* (ภาษาตุรกี). 2 July 2017.
5. ↑  Borzou Daragahi (25 May 2018). "Erdogan Is Failing Economics 101". Foreign Policy.
6. ↑  "Inflation rise poses challenge to Erdogan as election looms". Financial Times. 5 June 2018.
7. ↑  Matt O'Brien (13 July 2018). "Turkey's economy looks like it's headed for a big crash". Washington Post.